**Izmjena Provedbene uredbe (EU) 2015/2447 u dijelu odredbi o DUGOROČNOJ IZJAVI DOBAVLJAČA (ID)**

U Službenom listu EU L 149 od 13. lipnja 2017. objavljena je Provedbena uredba Komisije (EU) 2017/989 od 8. lipnja 2017. o ispravku i izmjeni Provedbene uredbe (EU) 2015/2447 о utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o utvrđivanju Carinskog zakonika Unije (PUCZU) kojim se, između ostalog, mijenja čl. 62 PUCZU.

Prema tekstu članka 62. Provedbene uredbe (EU) 2015/2447 prije izmjena PUCZU dopušteno je bilo da dugoročne izjave dobavljača obuhvaćaju isključivo razdoblje u prošlosti ili razdoblje u budućnosti gledajući dan izdavanja ID.

Izmjenom čl. 62 uvela se mogućnost da jedna dugoročna izjava dobavljača obuhvaća i robu koja je već bila isporučena do datuma izdavanja izjave dobavljača i robu koja će biti isporučena kasnije, kao i izdavanje dugoročne izjave dobavljača za određeni period u budućnosti s ukupnim maksimalnim periodom važenja od 24 mjeseci od datuma početka valjanosti.

**Čl. 62. PUCZU sada glasi:**

1. Ako dobavljač izvozniku ili subjektu redovito isporučuje pošiljke robe i ako se očekuje da status robe s podrijetlom svih tih pošiljaka bude isti, dobavljač može dostaviti jedinstvenu izjavu kojom je obuhvaćeno više pošiljaka te robe (dugoročna izjava dobavljača).
2. Dugoročna izjava dobavljača sastavlja se za pošiljke poslane tijekom određenog vremenskog razdoblja i sadržava tri datuma:
   * + 1. datum na koji je izjava sastavljena (datum izdavanja);
       2. datum početka razdoblja (datum početka), koji ne može biti više od 12 mjeseci prije ili više od šest mjeseci nakon datuma izdavanja;
       3. datum završetka razdoblja (datum završetka), koji ne može biti više od 24 mjeseca nakon datuma početka razdoblja;
3. Ako dugoročna izjava dobavljača nije valjana u pogledu nekih ili svih pošiljaka robe koja je isporučena ili koja se treba isporučiti, dobavljač odmah o tome obavješćuje predmetnog izvoznika ili predmetni subjekt.

Predmetne odredbe primjenjuju se od 14. lipnja 2017.

*PRILOG 22-16*

**Dugoročna izjava dobavljača za proizvode koji imaju status povlaštenog podrijetla**

Izjava dobavljača, čiji se tekst nalazi u nastavku, mora se sastaviti u skladu s bilješkama. Međutim, bilješke nije potrebno navesti.

**IZJAVA**

Ja, niže potpisani, izjavljujem da je dolje navedena roba,

………………………………………………….. (1)

…………………………………………………… (2)

koja se redovito isporučuje ………………………………….(3), podrijetlom iz ………………………….(4) te udovoljava pravilima o podrijetlu koja vrijede u povlaštenoj trgovini s ……………………………………(5).

Izjavljujem (6);

Primijenjena kumulacija s………………………….. (ime zemlje/zemalja)

Kumulacija nije primijenjena

Ova je izjava valjana za sve pošiljke ovih proizvoda otpremljenih od: …………………………… do ………………………. (7).

Obvezujem se da ću bez odgađanja obavijestiti ……………………………….. ako ova izjava prestane vrijediti.

Obvezujem da ću carinskim tijelima na raspolaganje staviti sve popratne isprave koje zatraže.

……………………………….…..………….(8)

…………………………….……..………….(9)

……………………………….……………..(10)

\_\_\_\_\_\_\_\_\_\_\_\_\_\_\_\_\_\_\_\_\_\_

(1) Opis.

(2) Trgovački naziv kako se navodi na računima, npr. model br.

(3) Naziv trgovačkog društva kojem se roba isporučuje.

(4) Europska unija, zemlja, skupina zemalja ili područje iz kojih roba potječe.

(5) Predmetna zemlja, skupina zemalja ili područje.

(6) Popunjava se, prema potrebi, samo za robu sa povlaštenim podrijetlom u kontekstu povlaštenih trgovinskih odnosa s jednom od zemalja, na koju se primjenjuje paneuromediteranska kumulacija podrijetla.

(7) Navedite datum početka i datum završetka razdoblja. To razdoblje ne smije biti dulje od 24 mjeseca.

(8) Mjesto i datum izdavanja.

(9) Ime i položaj, naziv i adresa trgovačkog društva.

(10) Potpis .